AlexejDobrolubov/national_council_slovak_2010 huggingface dataset:
15. schôdza NR SR - 9.deň - B. popoludní
Dátum: 2024-06-25
Poslanec: Stachura, Peter (KDH)
Druh vystúpenia: Vystúpenie s faktickou poznámkou

42. Ďakujem kolegom. Myslím si, že Jano to pomenoval celkom presne, že som prvýkrát poslanec, opozičný poslanec, človek si zvyká, ktorý hľadá možnosti, ako sa teda, ako prispieť vlastne k činnosti parlamentu, a naozaj mi viacerí hovorili, či som sa zbláznil, že si sa zbláznil takýto, takýto návrh zákona predkladáš ako opozičný poslanec? Však to ti neprinesie body, to ti neprinesie žiadne body, to je len strata, mieriš, naštval si všetkých lekárov, sestry, odborári vyvolávajú, skúšajú, čo si to ten Stachura tu dovoľuje, tu zase niečo z Nemecku odkukal a dáva nám to tuná na stôl, čo si to on dovoľuje, ten drzák, už by mal konečne ísť preč , ale poďme sa o tom baviť. Poďme sa o tom rozprávať. Pre mňa je dôležité, ja viem, že ten zákon neprejde, ale otvorili sme nejakú tému, možno niekto, kto bude počúvať, možno raz príde na to čas, že to budeme vedieť potom presadiť, možno v lepšej forme ako, ale bavme sa o tom, takže toľko k tomu. A, pán poslanec Pročko, áno, myslím si, že možnože aj mali by sme tak uvažovať, že, že nie všetko to populistické je také, je to síce vábivé prísť s niečím, rozdávať, ale niekedy podľa mňa treba prísť aj s nejakými vecami, kde ide človek do osobného rizika alebo nie je celkom komfortný s tým, ale je to dôležitá vec pre spoločnosť, takže ja som si to chcel touto témou dosiahnuť a snáď sa niektoré uši a srdcia otvoria. A ďakujem vám za pripomienky.
15. schôdza NR SR - 9.deň - B. popoludní
Dátum: 2024-06-25
Poslanec: Stachura, Peter (KDH)
Druh vystúpenia: Vystúpenie v rozprave

32. No, už som si myslel, že to dnes nebude zaujímavé, tuná v parlamente sedieť, ale potešili ste ma, že chceme diskutovať. Asi všetkých kolegov by sme tu unudili k smrti, keby sme začali tu polemizovať o tom, že čo je etatizmus v zdravotníctve a ako to, ako to kto myslí. Myslím, že to si môžme asi potom my traja nejako vydiskutovať, lebo pre ctené plénum, pri všetkej úcte, asi by to nebola celkom plodná debata. Každopádne ja musím povedať len aspoň jednu takú poznámku, že ja si teda nemyslím, že všetko vyrieši trh, aj keď by sme mali tie pozitíva z trhu si zobrať ako príklad, a ja to stále budem opakovať naozaj niektoré veci. Spomeniem jednu vec, napríklad to centrálne riadenie, to, že už naše súkromné spoločnosti, či Penta, či Agel, pochopili, že musia byť centrálne riadené, že majú nejaké klastre, že majú nejaké indikátory. Toto je základ. Toto si musíme zobrať ako príklad. Ale ja si nemyslím, že všetky nemocnice musia byť súkromné, naozaj si to nemyslím a minimálne tie univerzitné nemocnice, našli by ste strašne málo príkladov vo svete, kde univerzitné, koncové, špičkové vzdelávacie inštitúcie sú v rukách súkromného investora, maximálne je to cez nejaký PPP projekt, ale nie sú bez kontroly nejakého regulátora. No, ale tu už zase by som sa teraz rozbehol a neskončil, takže tu to utnem. A myslím si, že áno, je to určitá regulácia. Súhlasím s Oskarom, že je to regulácia na základe konkrétnych dát. Myslím si, to, čo si aj pomenoval, že je veľa možno aj dôležitejších vecí, ktoré by sme mali riešiť, a možno by ten systém to zlepšilo, ale sú to na, to sú na dlhú dobu, to proste sa nedá urobiť hneď. Toto je rýchlejšie riešenie, ktoré sa dá, samozrejme, určitým spôsobom zmeniť. Mňa neteší vôbec, že takéto veci vôbec dávame, dávame do zákonov, lebo to by sa dalo možno riešiť iným spôsobom, a potom pružnejšie reagovať na to, či to prináša osoh, alebo nie. Ale to už tu teraz nevyriešime. Ja si myslím, že je tu aj priestor, ak by to prešlo do druhého čítania, ešte nejako zmodifikovať, zoptimalizovať a vyskúšať v praxi. To, čo zatiaľ sme my navnímali či už zo sektora, alebo od absolventov, alebo teda študentov, nám potvrdzuje to, že asi nie sme celkom mimo, takže tak. Ďakujem pekne.
15. schôdza NR SR - 9.deň - B. popoludní
Dátum: 2024-06-25
Poslanec: Stachura, Peter (KDH)
Druh vystúpenia: Vystúpenie s faktickou poznámkou

26. Ďakujem kolegom za podporné stanoviská. By som vyzdvihol to, čo povedal Janko Horecký, že teda zapustiť korene. Áno, presne o to ide. Ja som príklad toho, že som na začiatku korene nezapustil, bol som pol roka v slovenskom zdravotníctve na začiatku, to bol ešte rok 2003 a 2004. Ten plat bol naozaj žalostne malý a už vtedy po pol roku som uvažoval, či vôbec odísť. To nie je vôbec jednoduché odísť do zahraničia. Teraz sa niektoré veci zmenili, ale človek tomu aj veľa vecí musí obetovať, hlavne to sociálne zázemie a ten domov. Každý je iný, samozrejme, ale nie je to také jednoduché. Čiže myslím si, že po určitom období, kedy človek už má priateľov, možno manžela, možno dieťa, možno si zvykne na niektoré nuansy toho prostredia, kde žije, tak je náročnejšie odísť. A práve preto si myslíme, že je to jeden z aspektov. Druhý aspekt, čo spomínal aj Oskar, presne, že naše sestry nemajú ani také možnosti, ktoré majú napríklad naši lekári, či už je to potom v nejakých súkromných zariadeniach, kde si môžu ešte ďalej privyrobiť, resp. tých možností je, samozrejme, viac, no a sestry a hlavne tie začínajúce mladé sestry podporujeme podporiť aj preto, že založenie si rodiny, založenie si teda nejakého zázemia je náročná záležitosť. Často sestry prichádzajú aj z prostredia, ktoré nie je finančne veľmi bohaté, takže podľa mňa takúto, takúto injekciu alebo pomoc potrebujú a možno budú vedieť oceniť. Ja verím, že ak by prešiel tento návrh, možno aj s nejakými úpravami potom v druhom čítaní, tak pomôže systému. Ďakujem.
15. schôdza NR SR - 9.deň - B. popoludní
Dátum: 2024-06-25
Poslanec: Stachura, Peter (KDH)
Druh vystúpenia: Vystúpenie v rozprave

16. Vážený pán predsedajúci, vážené poslankyne, vážení poslanci, dovoľte mi predložiť v mene pána Františka Majerského a mňa novelu zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve, o zmene a doplnení niektorých predpisov. Ide o zmenu, ktorá zavádza príspevok pre absolventov stredných zdravotných škôl a ošetrovateľstva. Bližšie k tomu chcem vystúpiť v rozprave, týmto sa hlásim ako prvý do rozpravy. Ďakujem pekne.
15. schôdza NR SR - 9.deň - A. dopoludnia
Dátum: 2024-06-25
Poslanec: Stachura, Peter (KDH)
Druh vystúpenia: Vystúpenie s faktickou poznámkou

108. Ďakujem pekne predkladateľovi za tento návrh novely zákona. Myslím si, že aj z pohľadu toho, že som zdravotník, lekár, tak by som chcel podporiť tento návrh, možno ešte ctené plénum aj upozorniť na to, aký závažný problém to je. Podľa zistení, ktoré som mal možnosť vidieť, a boli to dáta zo Spojených štátov amerických, tak zhruba 30 % populácie medzi 12 a 17 rokmi pravidelne konzumuje takéto energetické nápoje, a teda rozhodne asi nie len jeden takýto energetický nápoj za deň. Odporúčaná dávka alebo množstvo kofeínu, ktoré by mladiství maximálne mali prijímať denne, je 100 ml kofeínu ako denná dávka a to zodpovedá zhruba jednej šálke espressa za deň. Čiže ak konzumuje naša mládež viac takýchto nápojov, tak sa vystavuje skutočne riziku. A našiel som ešte taký starší, starší, staršiu štúdiu, ktorá hovorila, že v roku 2011 až 1 500 adolescentov v Amerike skončilo na urgentnom príjme z dôvodu práve užívania, nadmerného užívania takýchto nápojov. Čo by som možno doplnil do tohto návrhu, že netýka sa to len kofeínu, draslíka a cukru, ale, teda taurín sa tam spomína, ale ešte okrem iného sú to aj látky ako L-karnitín alebo guarana, ktoré sú tiež veľmi často súčasťou, čiže to by tu bolo dobré ešte niekde doplniť. No a čo sa týka toho lekárskeho hľadiska, tak áno, kardiovaskulárne problémy rôzneho typu, hypertenzia, arytmia, dokonca spontánna disekcia koronárnej tepny, vazospazmus a potom sú to neuropsychiatrické problémy, ako je atak... (Prerušenie vystúpenia časomerom.)
15. schôdza NR SR - 7.deň - A. dopoludnia
Dátum: 2024-06-20
Poslanec: Stachura, Peter (KDH)
Druh vystúpenia: Vystúpenie v rozprave

67. Ďakujem pekne. Vážené poslankyne, vážení poslanci, ja by som vám chcel len pripomenúť, že pred takmer dvoma rokmi Národná rada Slovenskej republiky prijala novelu zákona, ktorou zadefinovala paliatívnu starostlivosť. My sme pri tejto príležitosti zorganizovali konferenciu o paliatívnej starostlivosti, ktorá aktuálne prebieha v priestoroch Národnej rady, konkrétne na hrade, v priestoroch parlamentného inštitútu. Všetci ste srdečne pozvaní v prípade, že máte záujem sa ho, sa jej zúčastniť. Sú to dve časti, druhá časť začína od 13-tej do 14-tej hodiny. Ďakujem veľmi pekne.
15. schôdza NR SR - 6.deň - A. dopoludnia
Dátum: 2024-06-19
Poslanec: Stachura, Peter (KDH)
Druh vystúpenia: Vystúpenie s faktickou poznámkou

39. Ďakujem kolegom za podporné stanovisko. Ja som chcel povedať ešte tiež dôležitú vec, že práve toto je dôkaz toho, ako nebezpečné je meniť legislatívu v skrátenom legislatívnom konaní rôznymi prílepkami, keď prichádzajú nejaké pozmeňováky, ktoré naozaj zásadne môžu zasiahnuť do systému. Tu vidíme jeden z takýchto príkladov. Myslím si, že ani, ani kolegovia, ktorí to podporili, si neuvedomili, že takéto niečo vlastne v minulej, v minulej snemovni prešlo aj cez nich, pretože sú to veci, to je obludné, koľko vecí Národná rada vlastne teraz prijíma, v akom skrátenom legislatívnom konaní tu v takom rýchlom tempe prijímame zákony a takýmto spôsobom môžeme naozaj prehliadnuť niektoré veci a myslím si, že, ruku na srdce, každej, každej koalícii sa to môže stať, či už tejto, alebo predošlej, že jednoducho prejdú pozmeňováky, nejaké novely, ktoré si nikto len rýchlo nevšimne, a už to bolo veľmi šikovne pripravené a potom sa z toho profituje dlhú dobu. Takže ja chcem apelovať na nás všetkých, ako dávajme si na tieto veci pozor, to nie je sranda, prečo tu hovoríme, že tie zákony sa majú prijímať v riadnom, v riadnom konaní, pretože naozaj potom tá šanca chýb alebo vecí je výrazne nižšia. Ja nie som expert na verejné obstarávanie, mne to trvalo tiež veľmi dlho, kým som pochopil, kde je, kde je, kde je problém, je to napísané naozaj tak, že tomu rozumie možno skutočne len človek, ktorý sa verejnému obstarávaniu rozumie, ale som presvedčený o tom, že to bol zámer, že to bol zámer aj z dôvodu toho, že v tom zákone sa potom náhle ocitlo päť miliónov eur na stavebné práce. A zhodou okolností plán obnovy, ktorý ešte potom upravil pán Lengvarský, hovoril o malých zákazkách do päť miliónov z plánu obnovy. Čiže toto sú evidentne veci, ktoré boli pripravené, a mňa aj, mňa veľmi mrzia, dúfam... (Prerušenie vystúpenia časomerom.)
15. schôdza NR SR - 2.deň - B. popoludní
Dátum: 2024-06-12
Poslanec: Stachura, Peter (KDH)
Druh vystúpenia: Vystúpenie s faktickou poznámkou

90. Môžem, alebo bude tu stále hluk? (Zaznievanie gongu.) Ďakujem pekne. Chcem ešte raz poznamenať. Excelentné vystúpenie, Tomáš, ďakujem veľmi pekne. Zhrnul si všetky veci, ktoré potrebovali sme povedať. Ja chcem ešte raz apelovať na poslancov, nerobte to naozaj, je to skvelý odborník. Vy ste, pre vás je to len číslo, pre vás je to nejaká osoba, nejaké meno, ktoré ste počuli možno prvýkrát. Ale naozaj je to človek, ja som sa tam bol pozrieť, ako pracuje tento človek. Ja som videl, ako boli nadšení jeho mladí kolegovia, ktorí sú radi, že tam je na tejto pozícii riaditeľa. Ja som videl pravidelné výstupy, keď si pozriete, keď máte LinkedIn, alebo hocikde, pozrite si jeho výstupy, sú excelentné. Sú vynikajúce. Ku každej jednej molekule, ktorú on skúmal, vie vám dokladovať podľa evidencie, prečo má takú hodnotu alebo nemá. Tie výstupy majú hlavu a pätu. Sú vysoko nadpriemer slovenských výstupov, ktoré dávame. Vy idete odvolať človeka, ktorý je naozaj jedným z najlepších odborníkov. Keby ste vedeli, ako je ťažké nájsť človeka, ktorý je fundovaný, erudovaný, vyzná sa v takejto ťažkej problematike. Kto z nás sa tu vyzná v tom, aká je cost effectiveness jednotlivých liekov. Ako ťažko sme museli hľadať človeka, ktorý je nezávislý, ktorý je nezávislý od záujmov farmafiriem, od poisťovní, od rôznych iných záujmových skupín. Vy idete vyhodiť človeka, ktorý vyrástol v slušnom systéme v zahraničí! Vy idete vyhodiť človeka, ktorý nepozná, že zoberie úplatok, ktorý nepozná, že bude robiť netransparentné veci! Vy idete vyhodiť človeka a idete si tam dosadiť človeka na svoj obraz! Hanbite sa, je to pod úroveň, je to nehoráznosť, čo robíte! (Potlesk.)
13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie s faktickou poznámkou

124. Marek, ďakujem za vystúpenie. Škoda, že tak neskoro, mohlo skôr a mali to počúvať viacerí. Mne to príde také paradoxné, že opozičné strany tu hovoria o sociálnej demokracii stranám, ktoré sa hrdia a majú v názve, že sú sociálni demokrati, o tom, že dávajte pozor na tie finančné skupiny. Ako mi to príde také ako veľmi, veľmi zvláštne. A rovnako mi príde zvláštne, že to všetko, čo sme tu nerobili, alebo tá predošlá vláda tu nerobila, tak paradoxne to je tá vláda, ktorá dokázala obmedziť zisk zdravotných poisťovní na jedno percento. A čo tie sociálne, sociálne demokracie robili? Akože to je zaujímavé, že doteraz sa toto nepodarilo a toto už sa nehovorí, no však to nie je teraz moderné. Ale je zásluha tohto pána, ktorý tuná pred chvíľou rečnil, milá sociálna demokracia. Čiže nielen tuná stále vykrikovať nejaké vaše parole 20-tisíc mŕtvych, toto si robil zle, nič si neurobil, zruinoval si zdravotníctvo za tri a pol roka. Ale tuná je konkrétna vec, aj to jedno percento je zlé, lebo, tak ako to tu odznelo, sme jediná krajina, kde z povinného zdravotného poistenia sa vypláca zisk. Dividenda 25 mil. Dvadsaťpäť miliónov. A počuli ste dobre, 900 mil. si už vyplatili pri vláde sociálnych demokratov, vláde SMER-u, vláde HLAS-u si vyplatili peniaze. Proti tomu máte bojovať, nie tuná obviňovať, očierňovať, čo všetko sa nerobilo. Trošku si vstúpte do svedomia.
13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie s faktickou poznámkou

108. Fero, ďakujem za príspevok. Chcel som povedať, že asi niektoré veci sú pre ľudí, ktorí nie sú znalí tej problematiky celých Rázsoch, trošku komplikované, čo sa tam všetko dialo, ale ja pevne verím, že raz vyjde všetko na povrch, ako to skutočne bolo a prečo Rázsochy nestoja a kto je za tieto veci zodpovedný. Určite to nie je len pani ministerka Dolinková, ja mám pocit, že ona je vlastne tou koncovkou v tom celom nastavení, aby Rázsochy neboli. Ona robí vlastne ten finálny ťuk. Ale tie veci sa začali oveľa skôr. A mňa celkom zaujalo, ja som nerozumel, ešte v roku 2021, 10. 12. sa urobila analýza súčasného stavu Národného ústavu detských chorôb s koncepciou rozvoja na najbližších 15 rokov, a že to je akože na kompletnú rekonštrukciu celého NÚDCH-u a robila to práve tá firma Smart Healthcare Solutions, ktorú si spomínal, ktorú vlastní pán Černický (správne Čerňanský, pozn. red.) pán Šamaj, mimochodom pán Černický je vo firme Benmar spolu s pánom Matákom z Penty. No a práve táto Smart Healthcare Solutions robila paradoxne takéto analýzky za tých, do tých 70-tisíc ako zákazka s nízkou hodnotou aj pre Banskú Bystricu a pre Rázsochy. Aká náhoda, že? Že robili ako takéto analýzy pre Národný ústav detských chorôb, pre Banskú Bystricu, pre Rázsochy. Čiže, a to bol rok 2021, pozor, to sa to tu ešte hovoríme, všetci hovorili, že Rázsochy budú, budú z plánu obnovy a čo všetko. Čiže ja tu mám naozaj podozrenie, že tuná veľmi, veľmi dávno začal niekto rozohrávať hru, ktorá vlastne teraz sa finalizuje, a pani ministerka bude vlastne ten posledný článok, ktorý definitívne ukončí celú túto ságu Rázsochy a urobí sa to tak, aby to vyhovovalo niekomu, kto to v pozadí takto rozhodol.
13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie s faktickou poznámkou

88. Oskar, ďakujem za príspevok, zhrnul si veľmi veľa vecí, ktoré sme tu už diskutovali, diskutujeme opäť. To je to, že mali by sme sa pozrieť tými očami pacientov a keby sme videli aspoň v náznakoch niektoré veci, ktoré pani ministerka robí také, že idú tým správnym smerom, tak človek by povedal, že fajn, veď predsa nedá sa celý sektor urobiť z večera na ráno, je to, ako sme spomínali, je to komplikovaný rezort. A veď mala príležitosť už len takú APS-ku, hej, keby, keby zobrala do rúk za tých sedem mesiacov a urobila nejaký model, ktorý bude udržateľný, tak si poviem, že vau, dobre, toto je fajn, takto by to malo vyzerať. No, žiaľ, toto sa nedeje a to si myslím, že kritizujeme všetci. No a potom sú tu veci, ktoré sú naozaj ohrozenia, myslím si, že, neberte nám to v zlom, ako my ako opozícia máme povinnosť tieto veci, na tieto veci apelovať a poukazovať, aby sa, aby ste možno nezaspali na vavrínoch, aby ste pracovali tak, aby tie peniaze, ktoré sú tuná k dispozícii, boli použité pre pacienta. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie s faktickou poznámkou

72. Ďakujem, Tomáš, veľmi dobré vystúpenie. Ďakujem ti za to, že si vrátil celú tú problematiku späť tam, kam patrí, že sa máme rozprávať o pani ministerke Dolinkovej, lebo sa tuná navzájom nejako osočujeme, urážame a dávame si vinu, kto je za čo vinný. Čiže mne sa tvoje vystúpenie páčilo, bol si konštruktívny. Veľmi podpisujem to, čo si povedal, to, čo povedal pán Raši, bol naozaj odpad, ako verejne znevažoval pani Antošovú, pána Dvořáka, viacerých ľudí, ako sa vysmieval, skutočne to ukazuje obraz o ňom samom. Čo sa týka toho, čo si spomínal o tom leadershipe, komunikácii, o tom, že treba uzemniť pána Kotlára, o optimalizácii, mnoho vecí, jednoducho súhlas. Samozrejme, v niektorých veciach máme rozdielne názory, to vieš (povedané s pobavením), máme tam trochu iný pohľad na vec, ale súhlasím s tým, čo si povedal. Ja by som možno aj ešte dodal, čo vychádzalo aj z tvojej komunikácie, že naozaj ľudia potrebujú vidieť nejaké výsledky. Tieto škriepky, ktoré tu máme my medzi sebou, je jedna vec, z toho sa nikto nenaje. Potrebujú vidieť, že naozaj riešime to, čo ich najviac trápi, a to je to, čo sme aj spomínali, aj ty si trochu spomenul, poplatky, veci, ktoré, ktoré teda horia a ktoré potrebujeme akútne riešiť, aby sme tu ešte ako-také solidárne zdravotníctvo mali zachované, pretože tých peňazí nie je nazvyš, musíme to zefektívniť. Potrebujeme hasiť tie veci, ktoré najviac horia, s tým ja úplne súhlasím a ďakujem za tvoje vystúpenie.
13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie s faktickou poznámkou

52. Ja chcem pánovi ministrovi Kmecovi poďakovať za konštruktívnejší príspevok ako niektorých kolegov z koalície. Som rád, že sa k tomu vyjadril, veď všetko sa to tuná nahráva. Takže ja verím, že tie veci, ktoré tuná povedal, že v podstate čo tu strašíme, čo tuná vyvolávame paniku, že si uvedomuje, že je za to zodpovedný, čo hovorí. Ja chcem ešte jednu vec povedať. My sme nehovorili o Rázsochách v zmysle, že teda pani ministerka presunula peniaze do Banskej Bystrice. To už je pasé, to urobil niekto iný. Ale to, že ona na tých Rázsochách chce vybudovať Národný ústav detských chorôb podľa predkladaných zmlúv, ktoré podpísala na zmenu alebo teda nastavenie, na aproximáciu vlastne tých projektov, to je problém, ktorý kritizujeme. To je ten zásadný problém. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie s faktickou poznámkou

44. Ďakujem všetkým kolegom za pripomienky. Nedá sa na všetkých reagovať, samozrejme, takže ja možno poviem a doplním niečo, čo mi leží na srdci. Samozrejme, že sa tu navážate, akí sme boli katastrofálni, nič sa nerobilo. Tak ja vám poviem, že na vrchole druhej vlny, a to teraz nehovorím o sebe, ja som bol ten posledný, ale zdravotníci na Slovensku, sestričky, lekári, záchranári, vojaci, všetci makali, aby bolo 5 500 ľudí na kyslíku s covidom a vyše 500 bolo na ventilátoroch. To si myslíte, že nikto nemanažoval? Si myslíte, že to bolo len tak? Že sme o jedenástej prekladali pacientov z Bardejova do Starej Ľubovne a že riaditelia, ktorí nevedia, čo majú robiť, volajú štátnemu tajomníkovi: Pomoc! A že tam ten štátny tajomník o polnoci bol a že tí ľudia v tých nemocniciach pracovali v tých podmienkach, aké ste im tu nechali po dvanástich rokoch SMER-u. Ja som všetkým za to vďačný a som za nich hrdý, že pracovali. Ešte vám poviem ďalší príklad toho nášho ničnerobenia, čo sme nerobili. Previezlo sa, v druhej vlne sa previezlo takmer 3-tisíc ľudí z jednej nemocnice do druhej, pretože nebolo v nemocniciach miesta a takmer 500 pacientov na ventilátore bolo prevezených z jednej nemocnice do druhej, pretože neboli miesta. Na Slovensku boli tímy z Bulharska, z Rumunska, pardon, z Dánska, boli tuná ľudia z Belgicka, mali sme 40 lôžok v Nemecku, mali sme lôžka v Poľsku. To si myslíte, že kto robil? Kto to tuná organizoval? Viete, vy tuná kritizujete, kritizujete 20-tisíc mŕtvych. My sme stovky tisíc zachránili. Len to nechcete vidieť a nechcete počuť. (Potlesk.)
12. schôdza NR SR - 12.deň - B. popoludní
Dátum: 2024-05-07
Poslanec: Stachura, Peter (KDH)
Druh vystúpenia: Vystúpenie s faktickou poznámkou

85. No, ja som nepočúval celé tvoje vystúpenie, Oskar, ale zachytil som a som rád, že sa vlastne k tejto OSN-ke hlásiš, pretože ten pôvodný zámer bol naozaj dobrý, a počuli sme, že zaňho hlasovali aj kolegovia zo SMER-u. Čo sa týka toho, toho vnútorného prevedenia, tu by som sa skutočne Oskara zastal, lebo to bolo tak, že, že tu boli odborné spoločnosti, veď viete, koľko je tých rôznych spoločností, každá jedna oblasť mala svoju a pretláčali sa tam rôzne veci, čo ja vyčítam, že nemali takú tvrdú, silnú oponentúru, ktorá by ako ich vedela uzemniť a možno dala im reálne, že čo sa od nich očakáva, čiže bol to taký hunch koncert , každý si tam napísal, čo chcel, ako si myslel, že vo vysnívanom svete to môže fungovať, ale my nie sme Bahrajn, my sme krajina, ktorá má obmedzené zdroje, a podľa toho sa mali aj oni zariadiť, no ale toto museli dopredu vedieť. A okrem toho mali by tam byť ľudia, ktorí neboli len technokrati, ale boli to ľudia, ktorí boli priamo z praxe. Ale tu sa nedá vyčítať trebárs Oskarovi Dvořákovi, lebo on so svojím tímom naozaj urobil dobrú prácu, možno tam mal byť niekto z tej politickej úrovne, ktorý ich mal zastrešiť a ktorý to vedel kriticky zhodnotiť. Takže v tomto... môžme sa tu na naťahovať, že kto za to nesie zodpovednosť, ale podľa mňa to nie je produktívne. Produktívne je to a to oceňujem, čo povedal Vlado Baláž, že ak máte naozaj predstavu, že chcem to urobiť inak a lepšie, tak poďme sa naozaj o tom spoločne rozprávať a poďme, poďme to riešiť, lebo to je odborná vec a, hej, a urobiť tú OSN-ku lepšie, ako je urobená, ako teraz. Ďakujem.